b'\n_START_ARTICLE_\nSaulius Katuoka\n_START_PARAGRAPH_\nSaulius Katuoka (g. 1950 m. baland\xc5\xbeio 10 d. Anyk\xc5\xa1\xc4\x8diuose) \xe2\x80\x93 teisininkas, teis\xc4\x97tyrininkas tarptautininkas, tarptautin\xc4\x97s j\xc5\xabr\xc5\xb3 teis\xc4\x97s specialistas, Mykolo Romerio universiteto (MRU) profesorius.\n_START_SECTION_\nBiografija\n_START_PARAGRAPH_\n1956 m. iki 1967 m. Saulius Katuoka mok\xc4\x97si Anyk\xc5\xa1\xc4\x8di\xc5\xb3 Jono Bili\xc5\xabno vidurin\xc4\x97je mokykloje, baig\xc4\x97 vientis\xc4\x85sias vienpakopes teis\xc4\x97s studijas Vilniaus universiteto Teis\xc4\x97s fakultete (1970\xe2\x80\x931975 m.), teis\xc4\x97s aspirant\xc5\xabr\xc4\x85 (1977\xe2\x80\x931980 m.). Saulius Katuoka apgyn\xc4\x97 disertacij\xc4\x85 \xe2\x80\x9dValstybi\xc5\xb3 bendradarbiavimo Baltijos j\xc5\xabroje tarptautiniai teisiniai pagrindai\xe2\x80\x9d (1981 m.), jam suteiktas teis\xc4\x97s moksl\xc5\xb3 kandidato laipsnis (LMT nostrifikuotas \xc4\xaf socialini\xc5\xb3 moksl\xc5\xb3 teis\xc4\x97s krypties daktaro laipsn\xc4\xaf). Nuo 1997 m. gegu\xc5\xbe\xc4\x97s iki 1997 m. bir\xc5\xbeelio m\xc4\x97n. sta\xc5\xbeavosi Briuselio laisvajame universitete (Belgija), 1998 m. Nicos universitete (Pranc\xc5\xabzija)._NEWLINE_Po doktorant\xc5\xabros Saulius Katuoka dirbo VU Teis\xc4\x97s fakultete bei MRU Teis\xc4\x97s fakultete. Buvo asistentas, mokslo darbuotojas, lektorius (1980\xe2\x80\x931981 m.), docentas (1981\xe2\x80\x931997 m.), Konstitucin\xc4\x97s teis\xc4\x97s katedros (1990\xe2\x80\x931997 m.), Tarptautin\xc4\x97s teis\xc4\x97s ir \xc5\xbemogaus teisi\xc5\xb3 apsaugos katedros (1997\xe2\x80\x932002 m.), Tarptautin\xc4\x97s ir ES teis\xc4\x97s katedr\xc5\xb3 ved\xc4\x97jas (1997\xe2\x80\x932002 m.), MRU TF Tarptautin\xc4\x97s ir ES teis\xc4\x97s instituto direktorius (2002\xe2\x80\x932006 m.), Tarptautin\xc4\x97s teis\xc4\x97s katedros ved\xc4\x97jas(nuo 2006 m.), MRU profesorius (nuo 2001 m.)._NEWLINE_S. Katuoka yra Vyriausiosios rinkim\xc5\xb3 komisijos narys (nuo 1996 m.), Europos S\xc4\x85jungos Ateities Lietuvos forumo pirmininko pavaduotojas, Lietuvos \xc5\xbemogaus teisi\xc5\xb3 centro tarybos pirmininkas (nuo 1995 m.), Nuolatinio arbitra\xc5\xbeo teismo narys (nuo 2005 m.), Lietuvos Respublikos ekspertas Europos Taryboje rinkim\xc5\xb3 klausimais (nuo 2003 m.). 1993\xe2\x80\x931994 m. S. Katuoka buvo Valstybin\xc4\x97s deryb\xc5\xb3 su Rusija delegacijos narys._NEWLINE_Ved\xc4\x99s, \xc5\xbemona Danut\xc4\x97, valstyb\xc4\x97s tarnautoja.'